Iran ontken vliegtuig is neergeskietWrakstukke Woensdag suidwes van Teheran, Iran. (Foto: Ebrahim Noroozi, AP) “Boeing en al die lande wie se burgers aan boord was kan hul verteenwoordigers stuur om deel te neem aan die ondersoek na die vliegtuig se swartboks.” Só het Ali Rabiei, woordvoerder van die Iranse regering, gesê. Hy het gereageer op Westerse lande se bewerings dat die Boeing 737 wat vandeesweek kort ná opstyging in Teheran neergestort het, per ongeluk deur Iran neergeskiet is. Sky News berig Rabiei het die bewerings as “sielkundige oorlogvoering teen Iran” bestempel, en die deelname van ander lande, wie se burgers in die voorval gesterf het, in die ondersoek verwelkom. Rabiei het ook ŉ beroep op die VSA gedoen om homself daarvan te weerhou om vals inligting oor die voorval te versprei. Dít volg nadat die Amerikaanse president Donald Trump aan joernaliste in die Withuis gesê het hy glo dat Iran verantwoordelik is vir die voorval en verwerp Iran se aanvanklike bewering dat die Boeing weens ŉ meganiese probleem neergestort het. Justin Trudeau. Foto: (Sean Kilpatrick/The Canadian Press via AP) Ander Westerse leiers soos Justin Trudeau, eerste minister van Kanada, Boris Johnson, die Britse eerste minister, en Scott Morrison, eerste minister van Australië, steun dié vermoede. Maroela Media het vroeër berig altesaam 176 mense is dood toe die Boeing 737 van Ukraine International Airlines Woensdagoggend neergestort het, enkele ure nadat Iran missiele op Amerikaanse teikens afgevuur het. Die vliegtuig was op pad na die Oekraïense hoofstad Kiëf met 167 passasiers en nege bemanningslede aan boord, onder wie 82 Iraniërs, minstens 63 Kanadese en 11 burgers van Oekraïne. Trudeau sê nou Iran het aangedui dat hy die vliegtuig se swartboks in Iran sal hou, maar het aan die president van Oekraïne se ondersoekers toegang tot die boks belowe. Volgens Trudeau sal sy regering nie rus voordat hy afsluiting rakende die tragiese voorval kry nie. Hy gee wel toe dat dit in dié stadium te vroeg is om vinger na iemand te wys of tot enige gevolgtrekkings te kom. “Kanada werk saam met sy bondgenote om te verseker dat ŉ diepgaande ondersoek gedoen word, sodat ons die oorsake van hierdie tragiese ongeluk kan ontbloot,” het hy gesê.